CELEX: 52011PC0489
Language: lt
Date: 2011-08-11
Title: Pasiūlymas EUROPOS PARLAMENTO IR TARYBOS SPRENDIMAS dėl Europos piliečių metų (2013 m.)

|
			
		
		
		52011PC0489
		
			Pasiūlymas EUROPOS PARLAMENTO IR TARYBOS SPRENDIMAS dėl Europos piliečių metų (2013 m.) /* KOM/2011/0489 galutinis - 2011/0217 (COD) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO
APLINKYBĖS
·      Bendrosios aplinkybės 
Sutarties dėl
Europos Sąjungos veikimo (SESV) 20 straipsnyje nustatyta ir savaime
visiems valstybių narių piliečiams suteikiama Sąjungos
pilietybe užtikrinamos papildomos teisės, įskaitant teisę
laisvai judėti ir apsigyventi ne gimtosios valstybės narės
teritorijoje.
SESV 21 straipsnyje ir Europos
Sąjungos pagrindinių teisių chartijos 45 straipsnyje
nustatyta teisė laisvai judėti ir apsigyventi valstybių
narių teritorijoje – viena vertingiausių ES įstatymais
suteikiamų asmens teisių. Judėjimo laisvė, kuri iš
esmės gali būti laikoma Sąjungos pilietybės sinonimu[1], yra
viena iš apčiuopiamiausių Sąjungos pilietybės teikiamos
naudos apraiškų. 
Laisvo judėjimo teisės kaip
Sąjungos pilietybės apraiškos įgyvendinimas tiesiogiai veikia
kasdienį piliečių gyvenimą. Savo šalių sienas
kertantys – į kitas valstybes nares keliaujantys ar ten apsistojantys –
piliečiai yra priversti naudotis pagal ES teisės aktus jiems
suteikiamomis teisėmis: pavyzdžiui, savo, kaip vartotojų,
teisėmis kitose valstybėse narėse, teisėmis į
švietimą, profesinės kvalifikacijos pripažinimą, sveikatos
priežiūrą, socialinės apsaugos įgijimą ar išsaugojimą.

Europos Sąjungos piliečių
teisė balsuoti ir kandidatuoti Europos Parlamento ir vietos savivaldos
rinkimuose valstybėje narėje, kurioje jie gyvena, yra be galo svarbi,
nes tai teisė, kuria užtikrinamas piliečių dalyvavimas kuriant
demokratišką ES ir drauge padedama integruotis į gyvenamosios
valstybės narės visuomenę. 
Be to, žvelgiant plačiau, Sąjungos
pilietybė yra glaudžiai susijusi su demokratiniais Europos Sąjungos
principais[2],
pagal kuriuos nustatoma piliečių dalyvavimo demokratiniame
Sąjungos gyvenime sistema. 
·     
Pasiūlymo pagrindas ir tikslai
2009 m. apie 11,9 mln. ES piliečių
gyveno kitoje valstybėje narėje, tačiau minėta teise tam
tikru gyvenimo etapu gali pasinaudoti daug daugiau piliečių:
2009 m. atlikto „Eurobarometro“ tyrimo duomenimis[3], daugiau
kaip trečdalis (35 proc.) Europos piliečių yra svarstę
galimybę dirbti kitoje valstybėje narėje. Vis dėlto iš to
paties tyrimo rezultatų matyti, kad beveik vieno iš penkių
europiečių nuomone, kliūčių dirbti kitoje
valstybėje narėje yra pernelyg daug. Kito 2009 m. tyrimo[4]
duomenimis, viena didžiausių kliūčių važinėjant dirbti
į kitą valstybę narę (tai, drauge su tarptautine migracija,
dažniausia geografinio darbo jėgos judumo forma) yra informacijos stoka
bei dėl kalbos nemokėjimo kylančios problemos. 
Šio tyrimo rezultatus patvirtino 2010 m.
tyrimas, nagrinėjęs laisvo judėjimo teise pasinaudojusių ES
piliečių patirtį[5].
Atsakydami į klausimą, kaip būtų galima palengvinti
judumą ES viduje, respondentai pabrėžė reikmę suteikti
praktinės informacijos apie ES piliečių teises tam tikroje
valstybėje narėje. Pastarojo tyrimo duomenimis, informacija, kurios
piliečiams reikia norint pasinaudoti laisvo judėjimo teise,
neapsiriboja pačios teisės įgyvendinimo sąlygomis.
Paaiškėjo, kad piliečiai, prieš persikeldami į kitą
valstybę narę, dažniausiai domisi tokiais administraciniais
klausimais, kaip socialinė apsauga ir gerovė bei aukštojo mokslo
diplomų pripažinimas.
Akivaizdu, kad piliečiai, norintys
mokytis, dirbti, išeiti į pensiją, gyventi kitoje valstybėje
narėje turi būti tinkamai informuoti apie savo teises vienu ir kitu
atveju ir gebėti jomis veiksmingai pasinaudoti. Neturėdami tokios
informacijos, jie negalės deramai apsispręsti, ar naudotis laisvo
judėjimo teise.
Be to, piliečių informuotumas apie
laisvo judėjimo teisę ir savo, kaip ES piliečių, teises
apskritai turi lemiamos svarbos užtikrinant, kad pavieniai asmenys,
įmonės ir visuomenė gautų naudos iš įvairių
bendrosios rinkos teikiamų galimybių. 
Kad piliečių informuotumo apie
teises spragos nemenkos, parodė ir 2010 m. „Eurobarometro“ tyrimas[6], kurio
duomenimis, europiečiams, nors ir suvokiantiems save kaip ES
piliečius (79 proc. respondentų teigė girdėję
terminą „Europos Sąjungos pilietis“), vis dar trūko
konkrečių žinių apie tokio statuso suteikiamas teises. Tik 43 proc.
gerai suprato termino „Europos Sąjungos pilietis“ prasmę, o beveik
pusė (48 proc.) piliečių nurodė nesijaučiantys
gerai informuoti apie savo teises.
2010 m. ES pilietybės ataskaitoje
„Kliūčių ES piliečių teisėms šalinimas“ [7] Komisija
nustatė pagrindines kliūtis, su kuriomis kasdieniame gyvenime
susiduria ES piliečiai, norintys pasinaudoti savo teisėmis, ir
pasiūlė 25 konkrečius šių kliūčių
šalinimo veiksmus. Be to, Komisija padarė išvadą, kad ES
piliečiams užkertamas kelias naudotis teisėmis, nes jiems
trūksta informacijos, ir paskelbė ketinanti ES piliečiams
sparčiau skleisti informaciją apie jų teises apskritai ir
visų pirma apie laisvo judėjimo teisę. Vienas iš 2010 m. ES
pilietybės ataskaitoje nustatytų konkrečių veiksmų,
kuriais turėtų būti šalinamos informuotumo spragos, yra
2013-uosius paskelbti Europos piliečių metais ir surengti
tikslinių ES pilietybę ir su piliečiais susijusią ES
politiką viešinančių renginių.
Bendras Europos piliečių metų
tikslas – užtikrinti, kad visi ES piliečiai būtų informuoti apie
tarpvalstybines teises, suteikiamas dėl turimo ES pilietybės statuso,
ir kad galėtų priimti pagrįstus sprendimus, kaip pasinaudoti
savo laisvo judėjimo teise ir kaip palengvinti šios teisės
įgyvendinimą. Skelbiant Europos piliečių metus visų
pirma siekiama:
–     
didinti ES piliečių informuotumą
apie teisę persikelti gyventi į kitą Europos Sąjungos
šalį ir apie kitas ES piliečių teises, susijusias su
tarpvalstybiniu judumu, įskaitant teisę dalyvauti demokratiniame ES
gyvenime;
–     
didinti ES piliečių informuotumą
apie apčiuopiamą ES teisių ir politikos naudą asmenims, gyvenantiems
ne gimtojoje valstybėje narėje, ir skatinti aktyvų
piliečių dalyvavimą pilietiniuose ES politikos forumuose;
–     
skatinti diskusijas apie laisvo judėjimo
teisės, kaip neatskiriamo ES pilietybės aspekto, poveikį ir
potencialą, visų pirma kiek tai susiję su pilietinės
sanglaudos stiprinimu ir ES piliečių tarpusavio supratimu bei
piliečių ir pačios Sąjungos ryšiais. 
·     
Derėjimas su kitomis Sąjungos
politikos sritimis ir tikslais
Siūlomų Europos piliečių
metų veikla, grindžiama stipriais laisvo judėjimo teisės ir ES
pilietybės ryšiais ir teigiamu piliečių požiūriu į
šiuos ryšius, siekiama suteikti Sąjungos pilietybei konkrečią
prasmę. Taip įgyvendinamas Komisijos politinis tikslas – ES
politinėje darbotvarkėje piliečiams skirti didžiausią
dėmesį ir paversti Sąjungos pilietybę apčiuopiamu
kasdienio piliečių gyvenimo aspektu. 
Siūlymu skelbti Europos
piliečių metus įgyvendinamas Europos Komisijos Pirmininko José
Manuelio Barroso 2009 m. rugsėjo 3 d. naujajai Komisijai
skirtose politinėse gairėse prisiimtas įsipareigojimas stiprinti
ES pilietybę intensyvinant piliečių ir ES ryšius bei
įgyvendinant jų teises.
Šis siūlymas taip pat yra atsakas į
2010 m. gruodžio 15 d. Europos Parlamento rezoliuciją
„Pagrindinių teisių padėtis Europos Sąjungoje
(2009 m.). Veiksmingas įgyvendinimas įsigaliojus Lisabonos
sutarčiai“. Šioje rezoliucijoje Europos Parlamentas ragina Komisiją
paskelbti 2013-uosius Europos piliečių metais siekiant suteikti
impulsą diskusijoms dėl Europos pilietybės ir informuoti ES
piliečius apie jų teises, ypač apie naujas teises, įgytas
įsigaliojus Lisabonos sutarčiai. 
Atsižvelgiant į tai, 2011 m. sausio
18 d. Tarpinstitucinėje informacinėje grupėje buvo
pristatytas 2013 m. – Europos piliečių metų – planas. 
Planuojami Europos metai taip pat dera su
Stokholmo programa[8],
pagal kurią Europos laisvės, saugumo ir teisingumo politikoje
piliečiams skiriamas pagrindinis dėmesys ir kuria siekiama kurti
piliečių Europą, įskaitant visapusišką
piliečių laisvo judėjimo teisės įgyvendinimą. 
Siūlomų Europos metų tikslas
puikiai dera su strategijos „Europa 2020“ tikslais: laisvo judėjimo ir
darbuotojų judumo skatinimo reikšmė pripažinta pavyzdinėse
iniciatyvose „Judus jaunimas“ ir „Naujų įgūdžių ir darbo
vietų kūrimo darbotvarkė“ [9], 2006-ieji paskelbti Europos darbuotojų
judumo metais, o vėliau sudarytas Europos profesinio judumo veiksmų
planas[10],
kuriuo siekta spręsti problemas, kurias darbo rinkoje kelia demografiniai
pokyčiai, didinti žmonių galimybes įsidarbinti ir Europos
šalių ekonomikų konkurencingumą. 
Iš esmės laisvas judėjimas yra
būtina sąlyga arba paskata piliečiams tarpvalstybiniu mastu
naudotis įvairiomis ES suteikiamomis teisėmis, pavyzdžiui, teise
į socialinę apsaugą, teise ieškoti darbo ir dirbti,
keleivių ir turistų teisėmis ar vartotojų teise į
prekes ir paslaugas kitoje valstybėje narėje. Laisvo judėjimo
skatinimas gali, be kita ko, padėti siekti naujoje Komisijos iniciatyvoje,
kuria plėtojamas Bendrosios rinkos aktas[11], iškeltų tikslų, nes
piliečiai drąsiau naudosis bendrosios rinkos teikiamomis
galimybėmis. Be to, Europos metų veikla, kuria piliečiai bus
informuojami apie atitinkamas tarpvalstybines teises, bus tiesiogiai didinimas
informuotumas apie minėtas galimybes ir teises.
Siūlomų Europos piliečių
metų veikla, kuri bus grindžiama 2010 m. ES pilietybės ataskaita,
drauge labai prisidės prie toje ataskaitoje iškeltų tikslų
įgyvendinimo, visų pirma šalinant nuolatines kliūtis,
trukdančias visapusiškai naudotis ES piliečių teisėmis. 
Remiantis užfiksuotomis didžiausiomis
problemomis, su kuriomis susiduria europiečiai, norintys pasinaudoti savo,
kaip ES piliečių, teisėmis tarpvalstybiniu mastu, minėtoje
ataskaitoje nustatytos ne tik laisvo judėjimo kliūtys, bet ir keletas
kitų piliečius dominančių klausimų, susijusių su
laisvo judėjimo teise, kuriuos sprendžiant ES turėtų dėti
daugiau pastangų ir, kiek leidžia jos kompetencija, skleisti
informaciją ir šalinti likusias kliūtis. Tarp šių klausimų
– tarptautinių porų turtinės teisės, civilinio statuso
dokumentų tarpvalstybinis pripažinimas, įtariamų ir kaltinamų
asmenų baudžiamuosiuose procesuose apsauga, tarpvalstybinis
apmokestinimas, tarpvalstybinė sveikatos priežiūra ir
e. sveikatos technologijos, keleivių ir turistų teisės,
vartotojų teisės, aukštojo mokslo diplomų ir profesinės
kvalifikacijos pripažinimas, socialinė apsauga, teisė balsuoti ir
Europos pilietybės reikšmė. 
Todėl Europos piliečių
metų veikla gali būti grindžiama 2010 m. ES pilietybės
ataskaitos išvadomis – taip daugiau dėmesio bus skiriama patiems
aktualiausiems klausimams, kuriuos išsprendus būtų palengvintas
laisvas ES piliečių judėjimas. 
Drauge, įgyvendinant Europos metų
veiklą bus remiamas Komisijos pradėtas tolesnio
kliūčių nustatymo ir jų šalinimo procesas, kiek tai leidžia
Europos Sąjungos kompetencija, ir bus pasirengta 2013 m. paskelbti
ilgalaikių kliūčių, trukdančių visapusiškai
naudotis ES piliečių teisėmis, galutinio pašalinimo veiksmų
planą, kaip numatyta 2010 m. ES pilietybės ataskaitoje. Europos
piliečių metų veikla, kuria siekiama užtikrinti, kad ES
piliečiai galėtų veiksmingai naudotis ES teisės aktais
jiems suteiktomis teisėmis, taip pat prisidės prie SESV
20 straipsnio 2 dalies, pagal kurią „Sąjungos
piliečiai turi Sutartyse numatytas teises“, įskaitant teisę
laisvai judėti, įgyvendinimo. 
2013-aisiais, kuriuos ketinama paskelbti
Europos piliečių metais, bus minimos 20-osios Europos pilietybės
nustatymo Mastrichto sutartyje metinės, taigi pačiu laiku bus
suteikta galimybė paviešinti Europos pilietybę ir jos teikiamą
konkrečią naudą pavieniams asmenims. Be to, parodant, kaip ES politika
veikia piliečių gyvenimą, Europos piliečių metais bus
pabrėžta pačių piliečių indėlio reikšmė
įgyvendinant jų teises ir plėtojant Europos projektą
apskritai. Bus informuojama ne tik apie piliečių teisę balsuoti
gyvenamojoje valstybėje narėje, bet ir apie balsavimo teisę
2014 m. Europos Parlamento rinkimuose. Tokios informuotumo didinimo
veiklos poveikis bus sustiprintas koordinuojant ir derinant veiklą su
kitomis ES institucijomis, visų pirma Europos Parlamentu, ir valstybėmis
narėmis, besiruošiančiomis būsimiems rinkimams. 
2.           KONSULTACIJŲ SU
SUINTERESUOTOSIOMIS ŠALIMIS IR POVEIKIO VERTINIMO REZULTATAI
·     
Konsultacijos su suinteresuotosiomis šalimis
Remiantis Komisijos viešų
konsultacijų „ES piliečių teisės. Tolesni veiksmai“,
baigtų 2010 m. birželio 15 d., ir to paties pavadinimo
konferencijos, vykusios 2010 m. liepos 1–2 d., rezultatais,
pilietinės visuomenės organizacijos labai rėmė
idėją ES politikoje pagrindinį dėmesį skirti Europos
pilietybei ir iš jos kylančioms teisėms bei būdams, kuriais
Europos pilietybė galėtų daryti realų poveikį
žmonių gyvenimui. Svarbiausios pilietinės visuomenės
suinteresuotosios šalys pareiškė tvirtai remiančios informuotumo
didinimo veiklą, kuria siekiama sumažinti teisės nuostatų,
kuriomis užtikrinamas laisvas ES piliečių judėjimas, ir
faktinių judumo kliūčių, su kuriomis susiduria
piliečiai, atotrūkį. 
Vykdydama nuolatinį dialogą su
pilietine visuomene, Komisija 2010 m. gruodžio 15 d. pristatė
Europos piliečių metų veiksmų planą. Ji sulaukė
teigiamų atsiliepimų, visų pirma dėl veiksmų,
susijusių su tam tikrais iš Europos pilietybės kylančių
teisių įgyvendinimo aspektais, pavyzdžiui, piliečių
skatinimu aktyviai dalyvauti visuomenės gyvenime, taip stiprinant dalyvaujamąją
demokratiją.
·     
Tiriamųjų duomenų rinkimas ir
naudojimas
Atitinkami duomenys buvo surinkti atliekant
keletą nesenų „Eurobarometro“ tyrimų, nurodytų skirsnyje
„Pasiūlymo pagrindas ir tikslai“. 
·     
Poveikio vertinimas
Buvo atliktas ex ante poveikio
vertinimas[12].

3.           Teisiniai
pasiūlymo aspektai
·     
Siūlomų veiksmų santrauka
Europos metų veikla siekiama geriau
informuoti suinteresuotąsias šalis ir plačiąją
visuomenę apie ES piliečių teises, kad žmonėms
būtų lengviau naudotis laisvo judėjimo ir apsigyvenimo kitoje valstybėje
narėje teisėmis. 
Taigi įgyvendinant šią veiklą
padidės ES piliečių žinios apie laisvo judėjimo teisę
ir kitas jiems suteikiamas tarpvalstybines teises, įskaitant teisę
dalyvauti demokratiniame ES gyvenime. 
Be to, ES piliečiai įvairiais
būdais, įskaitant dalyvavimą pilietiniuose ES politikos forumuose,
bus geriau informuoti apie ES teisių ir politikos teikiamą naudą
užsienyje gyvenantiems ar dirbantiems asmenims. 
Europos metų veikla bus siekiama
pradėti diskusijas apie laisvo judėjimo teisės, kaip
neatskiriamo ES pilietybės aspekto, poveikį ir potencialą,
visų pirma kiek tai susiję su pilietinės sanglaudos stiprinimu
ir ES piliečių tarpusavio supratimu bei piliečių ir
pačios Sąjungos ryšiais. 
·     
Teisinis pagrindas
SESV 20 straipsnio 2 dalyje
nustatyta, kad „Sąjungos piliečiai turi Sutartyse numatytas teises ir
pareigas. Jie, be kita ko, turi teisę laisvai judėti ir apsigyventi
valstybių narių teritorijoje“. 
ES piliečių teisė laisvai
judėti ir gyventi kitoje valstybėje narėje įtvirtinta
Sutarties 21 straipsnio 1 dalyje:
„Kiekvienas Sąjungos pilietis turi
teisę laisvai judėti ir apsigyventi valstybių narių
teritorijoje laikydamasis Sutartyse ir joms įgyvendinti priimtose
nuostatose nustatytų apribojimų bei sąlygų.“
Pagrindinis siūlomo sprendimo dėl
Europos piliečių metų tikslas – didinant piliečių
informuotumą apie jų, kaip ES piliečių, teises suteikti
daugiau galimybių naudotis laisvo judėjimo ir apsigyvenimo kitos
valstybės narės teritorijoje teise. Taigi šiam tikslui taikoma
Sutarties 21 straipsnio 1 dalis. Drauge pasiūlymas gali padėti
įgyvendinti SESV 20 straipsnio 2 dalį, pagal kurią
„Sąjungos piliečiai turi Sutartyse numatytas teises“, įskaitant
teisę laisvai judėti.
Taigi, pasiūlymo teisinis pagrindas –
SESV 21 straipsnio 2 dalis, kurioje nustatyta, kad „jei
paaiškėtų, kad šiam tikslui pasiekti Sąjungai reikia imtis
veiksmų, o Sutartys nesuteikia tam reikalingų
įgaliojimų, Europos Parlamentas ir Taryba, spręsdami pagal
įprastą teisėkūros procedūrą, gali priimti
nuostatas, numatančias padėti naudotis šio straipsnio 1 dalyje
nurodytomis teisėmis“. 
·      Subsidiarumo principas
Svarbiausia problema, kurią siekiama
išspręsti siūlomų Europos metų veikla, yra nepakankamas
Sąjungos piliečių informuotumas ir konkrečių
žinių apie laisvo judėjimo ir apsigyvenimo teisę bei kitas
jų, kaip ES piliečių, teises, visų pirma susijusias su
tarpvalstybiniu judumu, stoka. Nepakankamas Europos pilietybės ir
pavienių piliečių iš to gaunamos naudos paviešinimas yra
tarptautinio pobūdžio klausimas. Už piliečių informavimą
apie jų, kaip ES piliečių, teises visų pirma atsako
pačios valstybės narės, tačiau norint tinkamai
išspręsti problemą reikia suburti daugiašalę partnerystę,
vykdyti tarptautinius informacijos ir patirties mainus ir ES lygmens
informavimo ir gerosios patirties sklaidos veiklą. Todėl
siūlomų Europos metų tikslų geriau būtų siekti
Europos Sąjungos lygmeniu.
·     
Proporcingumo principas
Kaip nurodyta prie šio pasiūlymo
pridedamame ex ante vertinime[13],
siūloma tik tokia Europos metų veikla, kuri yra būtina tikslams
pasiekti. Taigi pasiūlymas atitinka proporcingumo principą, kaip
nustatyta Europos Sąjungos Sutarties 5 straipsnyje.
·      Poveikis pagrindinėms teisėms 
ES piliečių judėjimo ir
apsigyvenimo laisvė yra įtvirtinta Europos Sąjungos
pagrindinių teisių chartijos 45 straipsnyje. Siūloma
Europos metų veikla, kuria bus siekiama padėti piliečiams
naudotis šia teise, bus padarytas labai teigiamas poveikis veiksmingam
minėtos chartijos įgyvendinimui. 
4.           POVEIKIS BIUDŽETUI 
Papildomo finansavimo Europos metų
veiklai nereikia. Komunikacijos generalinis direktoratas metinius prioritetus
pagal biudžeto eilutes ir programas gali nustatyti gana lanksčiai,
todėl finansinė Europos metų veiklos marža yra pakankama –
1 mln. EUR.
2011/0217 (COD)
Pasiūlymas
EUROPOS PARLAMENTO IR TARYBOS SPRENDIMAS
dėl Europos piliečių metų
(2013 m.)
EUROPOS PARLAMENTAS IR EUROPOS
SĄJUNGOS TARYBA,
atsižvelgdami į Sutartį dėl
Europos Sąjungos veikimo, ypač į jos 21 straipsnio
2 dalį, 
atsižvelgdami į Europos Komisijos
pasiūlymą,
perdavus įstatymo galią
turinčio teisės akto projektą nacionaliniams parlamentams,
atsižvelgdami į Europos ekonomikos ir
socialinių reikalų komiteto nuomonę[14], 
atsižvelgdami į Regionų komiteto
nuomonę[15],

laikydamiesi įprastos
teisėkūros procedūros,
kadangi:
(1)              
Sutarties 20 straipsnio 1 dalyje
nustatyta, kad Sąjungos pilietybė papildo tam tikros valstybės
narės pilietybę ir kad kiekvienas asmuo, turintis valstybės
narės pilietybę, yra Sąjungos pilietis. Sutarties
20 straipsnio 2 dalyje nustatyta, kad „Sąjungos piliečiai
turi Sutartyse numatytas teises ir pareigas. Jie, be kita ko, turi teisę
laisvai judėti ir apsigyventi valstybių narių teritorijoje“. ES
piliečių teisė laisvai judėti ir gyventi kitoje
valstybėje narėje taip pat įtvirtinta Sutarties
21 straipsnyje; 
(2)              
įsigaliojus Lisabonos sutarčiai,
sustiprintas Europos pilietybės statusas ir papildytos su juo susijusios
teisės bei nustatyta nauja – piliečių iniciatyvos – teisė,
kuria naudodamasis milijonas nemažos valstybių narių dalies
piliečių gali paraginti Komisiją pateikti pasiūlymą
tam tikru ES kompetencijos srities klausimu;.
(3)              
be to, su ES pilietybe susijusios teisės
įtvirtintos Europos Sąjungos pagrindinių teisių chartijoje.
Chartijos preambulėje nustatyta, kad „įkurdama Sąjungos
pilietybę ir plėtodama laisvės, saugumo ir teisingumo erdvę,
Sąjunga daugiausia dėmesio savo veikloje skiria žmogui“. Chartijos
V antraštinėje dalyje nustatytos pilietinės teisės,
įskaitant 45 straipsnyje nustatytą kiekvieno Sąjungos
piliečio teisę laisvai judėti ir apsigyventi valstybių
narių teritorijoje; 
(4)              
Europos laisvės, saugumo ir teisingumo
politikoje piliečiams skiriamas pagrindinis dėmesys ir pagal
Stokholmo programą[16].
Pagal šią programą siekiama kurti piliečių Europą,
įskaitant visapusišką piliečių laisvo judėjimo
teisių įgyvendinimą; 
(5)              
2010 m. gruodžio 15 d. Europos Parlamento
rezoliucijoje dėl pagrindinių teisių padėties Europos
Sąjungoje „Veiksmingas įgyvendinimas įsigaliojus Lisabonos
sutarčiai“ [17]
paragino Komisiją 2013-uosius paskelbti Europos piliečių metais,
kad būtų suteiktas impulsas diskusijoms dėl Sąjungos
pilietybės, o ES piliečiai informuoti apie jų teises, ypač
apie naujas teises, įgytas įsigaliojus Lisabonos sutarčiai; 
(6)              
laisvo judėjimo ir apsigyvenimo teisė,
kuri buvo nustatyta 1957 m. Romos sutartyje kaip viena iš keturių
pagrindinių laisvių, tapo viena svarbiausių bendrosios rinkos
kūrimo varomųjų jėgų ir suteikė naudos tiek
valstybių narių ekonomikoms, tiek pavieniams piliečiams; 
(7)              
visų pirma laisvas judėjimas ir
darbuotojų judumas padėjo spręsti demografinių
pokyčių nulemtas problemas darbo rinkoje ir drauge didino žmonių
galimybes įsidarbinti bei Europos pramonės konkurencingumą. Be
to, laisvas judėjimas yra būtina sąlyga arba paskata
piliečiams naudotis įvairiomis ES suteikiamomis teisėmis,
pavyzdžiui, jų, kaip vartotojų, teise į prekes ir paslaugas arba
jų, kaip keleivių ir turistų, teisėmis. Taigi, laisvo
judėjimo skatinimas gali padidinti piliečių galimybes
visapusiškai išnaudoti bendrosios rinkos teikiamą naudą ir drauge
būti ekonomikos augimo varomąja jėga; 
(8)              
ES piliečiai labai brangina teisę laisvai
judėti ir apsigyventi valstybių narių teritorijoje kaip
vieną svarbiausių asmens teisių, kylančių iš ES
pilietybės. Tai skatina geriau suvokti Europos integracijos reikšmę
bei piliečių dalyvavimą formuojant Europos Sąjungą.
Savo šalių sienas kertantys – į kitas valstybes nares keliaujantys ar
ten apsistojantys – piliečiai sužino, kokios teisės jiems suteikiamos
pagal ES teisės aktus ir naudojasi jomis. Taigi naudojimasis laisvo
judėjimo ir apsigyvenimo teise padeda paversti Sąjungos
pilietybę apčiuopiamu kasdienio piliečių gyvenimo aspektu; 
(9)              
teisė laisvai judėti ir apsigyventi yra
įtvirtinta pirminėje ES teisėje ir išplėtota antrinėje
teisėje, tačiau taikomų teisinių taisyklių ir
realybės, su kuria susiduria piliečiai, norintys pasinaudoti šiomis
teisėmis, neatitikimų vis dar yra. ES piliečiai vis dar
nėra įsitikinę judumo nauda, be to, norėdami gyventi ir
dirbti kitoje ES valstybėje narėje, jie susiduria su pernelyg daug
praktinių kliūčių;
(10)          
2010 m. ES pilietybės ataskaitoje
„Kliūčių ES piliečių teisėms šalinimas“ [18] Komisija
nustatė pagrindines kliūtis, su kuriomis kasdieniame gyvenime
susiduria ES piliečiai, norintys pasinaudoti savo teisėmis, visų
pirma susijusiomis su tarpvalstybiniu judėjimu, ir nustatė
25 konkrečius šių kliūčių šalinimo veiksmus.
Viena iš nustatytųjų kliūčių – informacijos stoka.
Komisija 2010 m. ES pilietybės ataskaitoje padarė išvadą,
kad ES piliečiams užkertamas kelias naudotis teisėmis, nes jiems
trūksta informacijos, ir paskelbė ketinanti ES piliečiams
sparčiau skleisti informaciją apie jų teises apskritai ir
visų pirma apie laisvo judėjimo teisę;
(11)          
atsižvelgiant į tai, kad laisvo judėjimo
teisė labai pagerina žmonių gyvenimą, itin svarbu, kad
informacija apie šios teisės egzistavimą ir galimybes ja naudotis
būtų paskleista kuo plačiau. Kadangi potencialiai šia teise
naudotis gali visi ES piliečiai, informacijos sklaidos veikla
turėtų būti vykdoma visoje Europos Sąjungoje; 
(12)          
vis dėlto, kad ES piliečiai
galėtų priimti pagrįstus sprendimus, susijusius su naudojimusi
laisvo judėjimo teise, vien skleisti informaciją apie šią
teisę nepakaks; būtina tinkamai informuoti piliečius apie visas
kitas tarpvalstybines teises, suteiktas jiems ES teisės aktais. Tik
turėdami tokią informaciją jie galės visapusiškai naudotis
šiomis teisėmis, jei nuspręs pasinaudoti savo laisvo judėjimo
teise;
(13)          
visų pirma ES piliečiai, svarstantys, ar
verta pasinaudoti laisvo judėjimo teise, turėtų būti
informuoti apie teisę įgyti ar išsaugoti teisę į
socialinę apsaugą, užtikrinamą ES teisės nuostatomis
dėl socialinės apsaugos sistemų koordinavimo; šiomis nuostatomis
užtikrinama, kad jie nepraras savo teisių į socialinę
apsaugą, jei nuspręs persikelti į kitą Europos šalį.
Taip pat reikėtų informuoti piliečius apie jų teisę
į profesinės kvalifikacijos pripažinimą ir apie socialinius ir
pilietinius gebėjimus, kurie yra bendrųjų visą
gyvenimą trunkančio mokymosi gebėjimų[19] sistemos
dalis ir gali padėti jiems visapusiškai dalyvauti pilietiniame gyvenime ir
naudotis visomis ES teisės aktais suteikiamomis teisėmis; 
(14)          
be to, piliečiai turėtų būti
geriau informuojami apie savo, kaip keleivių, vykstančių bet
kokiu transportu Europos Sąjungoje, teises ir apie savo, kaip
vartotojų, teises. Jei vartotojai bus įsitikinę, kad jų
teisės tinkamai apsaugotos, jie labiau prisidės prie Europos
prekių ir paslaugų rinkos plėtotės ir galės pasinaudoti
jos teikiama nauda. Taip pat piliečiai turėtų būti geriau
informuojami apie bendros gaminių saugos ir rinkos stebėsenos
taisykles, kad žinotų, kaip jų sveikata ir teisės saugomos ES
lygmeniu, visų pirma, kai tai susiję su grėsme ar rizika,
kurių pavieniai asmenys pašalinti nepajėgūs. Ne mažiau svarbu
didinti piliečių informuotumą apie jų teises į
sveikatos priežiūros paslaugas kitose valstybėse narėse, kad jie
galėtų visapusiškai pasinaudoti saugia ir kokybiška sveikatos
priežiūra kitose Europos šalyse;
(15)          
labai svarbu informuoti ES piliečius ir apie
jų teisę balsuoti. Jie turi gerai suprasti savo, kaip
rinkėjų, teises ir teisę kandidatuoti savivaldybių ir
Europos Parlamento rinkimuose savo gyvenamojoje valstybėje narėje.
Dalyvavimas politiniame gyvenime gali padėti ES piliečiams
integruotis į pasirinktos gyvenamosios valstybės narės
visuomenę;
(16)          
jei piliečiai geriau žinos, kokios naudos šios
teisės teikia jiems asmeniškai ir visai visuomenei, jie labiau jausis
esą Europos Sąjungos dalis;
(17)          
2013 m. – Europos piliečių metai –
suteiks puikią galimybę padidinti plačiosios visuomenės
informuotumą apie teises, suteikiamas ES piliečiams, ir taip
padės siekti tikslo palengvinti naudojimąsi laisvo judėjimo teise;

(18)          
2013 m. bus minimos 20-osios Europos
pilietybės nustatymo Mastrichto sutartyje, įsigaliojusioje
1993 m. lapkričio 1 d., metinės. Europos piliečių
metų veikla bus vykdoma atsižvelgiant į ES pilietybės ataskaitos
išvadas ir veiksmų planą, kuriuo siekiama pašalinti likusias
kliūtis, trukdančias ES piliečiams naudotis savo teisėmis.
Tais metais bus viešinama ES pilietybė, skelbiama apie konkrečią
jos teikiamą naudą pavieniams piliečiams, rodoma, kaip ES
politika veikia jos piliečių gyvenimą; visų pirma tai bus
daroma šalinant kliūtis, užkertančias kelią naudotis tomis
teisėmis;
(19)          
informavimas apie piliečių teises,
įskaitant jų teises balsuoti gyvenamojoje valstybėje
narėje, yra svarbus ir dėl to, kad artėja 2014 m. Europos
Parlamento rinkimai. Tokios veiklos poveikis turėtų būti
sustiprintas koordinuojant ir derinant veiklą su kitomis ES
institucijomis, visų pirma Europos Parlamentu, ir valstybėmis
narėmis, besiruošiančiomis būsimiems rinkimams;
(20)          
kad 2013 m. – Europos piliečių
metų – veikla būtų kuo veiksmingesnė, svarbu tinkamai
pasirengti, atsižvelgiant į Finansinio reglamento[20]
49 straipsnio 6 dalį; 
(21)          
vykdant Europos metų veiklą
reikėtų visapusiškai pasinaudoti turimomis dalyvavimo skatinimo
priemonėmis ir teisėmis, įtvirtintomis Europos Sąjungos
Sutarties 10 ir 11 straipsniuose ir taip paskatinti piliečių
įsitraukimą į 2013 m. veiksmų plano, kuriuo siekiama
pašalinti teisių įgyvendinimo kliūtis, vykdymo ir apskritai
į ES politikos, kuria daromas poveikis toms teisėms, formavimo
procesą. Svarbų vaidmenį šioje srityje atlieka Europos
pilietinės visuomenės organizacijos;
(22)          
už piliečių informavimą apie
jų, kaip ES piliečių, teises visų pirma atsako pačios
valstybės narės; ES lygmens veikla papildo nacionalinę
veiklą, kaip pabrėžta 2008 m. spalio 22 d. Europos
Parlamento, Tarybos ir Komisijos pasirašytoje politinėje deklaracijoje
„Europos komunikacinė partnerystė“[21];
(23)          
atsižvelgiant į siūlomų veiksmų
mastą ir visų pirma į reikmę užmegzti daugiašalę
partnerystę, plėtoti tarptautinius informacijos mainus ir ES mastu
vykdyti informavimo ir gerosios patirties sklaidos veiklą, Europos
metų tikslų geriau siekti ES lygmeniu. Todėl Sąjunga gali
imtis atitinkamų priemonių, remdamasi Europos Sąjungos sutarties
5 straipsnyje nustatytu subsidiarumo principu. Pagal tame straipsnyje
nustatytą proporcingumo principą šiuo sprendimu neviršijama to, kas
būtina nurodytiems tikslams pasiekti;
(24)          
taip pat reikėtų imtis atitinkamų
priemonių siekiant užkirsti kelią pažeidimams ir sukčiavimui ir
būtinų veiksmų siekiant atgauti prarastas, neteisingai
sumokėtas ar neteisingai panaudotas lėšas pagal 1995 m. gruodžio
18 d. Reglamentą (EB, Euratomas) Nr. 2988/95 dėl Europos
Bendrijų finansinių interesų apsaugos[22], 1996 m.
lapkričio 11 d. Reglamentą (Euratomas, EB) Nr. 2185/96
dėl Komisijos atliekamų patikrinimų ir inspektavimų vietoje
siekiant apsaugoti Europos Bendrijų finansinius interesus nuo
sukčiavimo ir kitų pažeidimų[23] ir 1999 m. gegužės 25 d.
Europos Parlamento ir Tarybos reglamentą (EB) Nr. 1073/1999 dėl
Europos kovos su sukčiavimu tarnybos (OLAF) atliekamų tyrimų[24];
(25)          
bet kokią kitą veiklą, išskyrus
veiklą, finansuojamą iš Europos metų biudžeto, ES gali
finansuoti pagal dabartines ES programas ar iš struktūrinių
fondų, visų pirma pagal programas „Europa piliečiams“ ir
„Pagrindinės teisės ir pilietybė“,
PRIĖMĖ ŠĮ
SPRENDIMĄ:
1 straipsnis
Dalykas
2013 m. skelbiami Europos
piliečių metais (toliau – Europos metai).
2 straipsnis
Tikslai
Bendrasis Europos metų tikslas – aktyviau
skleisti informaciją apie su ES pilietybe susijusias teises, kad
piliečiai galėtų visapusiškai pasinaudoti teise laisvai
judėti ir apsigyventi bet kurios valstybės narės teritorijoje.
Todėl daugiausia dėmesio Europos metais bus, bet kita ko, skiriama ne
gimtosiose valstybėse narėse gyvenančių ES
piliečių, studentų, darbuotojų, vartotojų, prekių
ir paslaugų teikėjų pilietinio dalyvavimo galimybėms ir
teisėms. 
Konkretūs Europos metų tikslai yra:
–              
didinti ES piliečių informuotumą
apie teisę judėti ir gyventi kitoje Europos Sąjungos šalyje ir
apie kitas ES piliečių teises, susijusias su tarpvalstybiniu judumu,
įskaitant jų teisę dalyvauti demokratiniame ES gyvenime; 
–              
didinti ES piliečių informuotumą
apie apčiuopiamą ES teisių ir politikos naudą asmenims,
gyvenantiems kitoje valstybėje narėje, ir skatinti aktyvų
piliečių dalyvavimą pilietiniuose ES politikos forumuose;
–              
skatinti diskusijas apie laisvo judėjimo
teisės, kaip neatskiriamo ES pilietybės aspekto, poveikį ir
potencialą, visų pirma kiek tai susiję su visuomenės
sanglaudos stiprinimu ir ES piliečių tarpusavio supratimu bei
piliečių ir pačios Sąjungos ryšiais. 
3 straipsnis
Susijusios
iniciatyvos
1.                      
Priemonės, kurių reikia imtis siekiant 2
straipsnyje išdėstytų tikslų, gali apimti toliau nurodytas
Sąjungos, nacionalinio, regioninio ar vietos lygmens iniciatyvas,
susijusias su Europos metų tikslais:
–              
informavimo, švietimo, sąmoningumo didinimo
kampanijos, skirtos tiek plačiajai visuomenei, tiek konkrečioms
tikslinėms grupėms;
–              
nacionalinių, regioninių, vietos
administracijų ir kitų organizacijų dalijimasis informacija ir
gerąja patirtimi;
–              
konferencijos ir renginiai, kuriais skatinamos
diskusijos ir informuojama apie teisės laisvai judėti ir apsigyventi
reikšmę ir naudą ir apskritai apie ES piliečių teises;
–              
naudojimasis dabartinėmis daugiakalbėmis
dalyvavimo priemonėmis, kuriomis skatinamas piliečių
indėlis užtikrinant jų teises ir siekiant Europos metų tikslų
apskritai;
–              
daugiakalbio tinklo „Europe Direct“ ir interneto
svetainės „Your Europe“, kurie yra svarbūs informacijos apie ES
piliečių teises centrai, stiprinimas ir populiarinimas;
–              
problemų sprendimo priemonių, pavyzdžiui,
SOLVIT, stiprinimas ir populiarinimas, kad ES piliečiai galėtų
geriau naudotis savo teisėmis ir jas apsaugoti.
2.                      
Šio straipsnio 1 dalyje nurodytos iniciatyvos
išsamiau aprašytos priede. 
3.                      
Komisija ir valstybės narės gali
nustatyti kitą veiklą, kuri būtų naudinga siekiant Europos
metų tikslų, ir leisti naudoti Europos metų pavadinimą
propaguojant šią veiklą tiek, kiek tai naudinga siekiant
2 straipsnyje išdėstytų tikslų.
4 straipsnis
Koordinavimas
ir įgyvendinimas Sąjungos lygmeniu
Komisija glaudžiai bendradarbiauja su
valstybėmis narėmis, organizacijomis ir asociacijomis,
atstovaujančiomis vietos ir regioniniams interesams, visų pirma su
Regionų komitetu.
Komisija taip pat glaudžiai bendradarbiauja su
Europos ekonomikos ir socialinių reikalų komitetu.
Komisija rengia piliečių teisių
apsaugos srityje veikiančių Europos organizacijų ar
įstaigų ir suinteresuotųjų šalių atstovų
posėdžius, kad jai būtų teikiama parama įgyvendinant
Europos metų programą ES lygmeniu. 
Komisija įgyvendina šį
sprendimą ES lygmeniu. 
5 straipsnis
Finansinės
nuostatos
1.                      
Norint įgyvendinti ES lygmens priemones,
nustatytas priedo A dalyje, pasirašomos viešųjų pirkimų
sutartys arba joms iš bendrojo ES biudžeto skiriamos dotacijos.
2.                      
Norint įgyvendinti ES lygmens priemones,
nustatytas priedo B dalyje, iš bendrojo ES biudžeto gali būti
skiriamos subsidijos.
6 straipsnis
Tarptautinis
bendradarbiavimas
Siekdama įgyvendinti Europos metų
tikslus, Komisija gali bendradarbiauti su atitinkamomis tarptautinėmis
organizacijomis. 
7 straipsnis 
Sąjungos finansinių interesų apsauga
1.                      
Komisija užtikrina, kad, įgyvendinant pagal
šį sprendimą finansuojamus veiksmus, ES finansiniai interesai
būtų apsaugoti taikant sukčiavimo, korupcijos ir bet kokios
kitos neteisėtos veiklos prevencijos priemones, vykdant veiksmingus
patikrinimus ir išieškant neteisingai išmokėtas sumas, o nustačius
pažeidimus – taikant veiksmingas, proporcingas ir atgrasančias sankcijas.
Komisija taip pat įgaliojama atlikti in situ patikrinimus pagal
1996 m. lapkričio 11 d. Tarybos reglamentą (Euratomas, EB)
Nr. 2185/96 dėl Komisijos atliekamų patikrinimų ir
inspektavimų vietoje siekiant apsaugoti Europos Bendrijų finansinius
interesus nuo sukčiavimo ir kitų pažeidimų. Prireikus Europos
kovos su sukčiavimu tarnyba (OLAF) atlieka tyrimus, kaip reglamentuojama
1999 m. gegužės 25 d. Europos Parlamento ir Tarybos reglamente
(EB) Nr. 1073/1999 dėl Europos kovos su sukčiavimu tarnybos
(OLAF) atliekamų tyrimų[25].

2.                      
Pagal šį sprendimą finansuojamiems
Sąjungos veiksmams taikomas Reglamento (EB, Euratomas) Nr. 2988/95 1
straipsnio 2 dalyje nurodytas „pažeidimo“ terminas, reiškiantis bet kurį
Sąjungos teisės aktų nuostatų pažeidimą arba bet
kokį sutartinio įsipareigojimo neįvykdymą, susijusį su
ekonominės veiklos vykdytojo veiksmais arba neveikimu, dėl kurio
nepagrįstomis išlaidomis yra arba gali būti padaryta žalos ES
bendrajam biudžetui. 
3.                      
Nustačiusi pažeidimus, visų pirma šio
sprendimo nuostatų ar konkretaus sprendimo arba sutarties, kuriais
skiriama atitinkama finansinė parama, pažeidimus, arba paaiškėjus,
kad be jos sutikimo buvo padaryti svarbūs veiksmų pakeitimai,
neatitinkantys tų veiksmų pobūdžio ar jų įgyvendinimo
sąlygų, Komisija sumažina, sustabdo arba susigrąžina tam
veiksmui įgyvendinti skirtą finansinę pagalbą.
4.                      
Jei nesilaikoma terminų arba įgyvendinant
veiklą pasiekta pažanga galima pateisinti tik dalį skirtos
finansinės paramos sumos, Komisija reikalauja, kad paramos gavėjas
per nustatytą laiką pateiktų savo pastabas. Jei naudos
gavėjas nepateikia patenkinamo paaiškinimo, Komisija gali atšaukti likusią
finansinę paramą ir pareikalauti grąžinti jau išmokėtą
sumą.
5.                      
Visos neteisėtai išmokėtos sumos
grąžinamos Komisijai. Laiku negrąžinus išmokų, skaičiuojami
delspinigiai pagal Finansinio reglamento[26] sąlygas.
8 straipsnis
Stebėsena
ir vertinimas
Ne vėliau kaip 2014 m. gruodžio
31 d. Komisija pateikia Europos Parlamentui, Tarybai, Europos ekonomikos
ir socialinių reikalų komitetui bei Regionų komitetui
ataskaitą dėl šiame sprendime numatytų iniciatyvų
įgyvendinimo, rezultatų ir bendro vertinimo.
9 straipsnis
Įsigaliojimas
Šis sprendimas įsigalioja kitą
dieną po jo paskelbimo Europos Sąjungos oficialiajame leidinyje.
Priimta Briuselyje
Europos Parlamento vardu                           Tarybos
vardu
Pirmininkas                                                   Pirmininkas
PRIEDAS
3
STRAIPSNYJE NURODYTOS PRIEMONĖS
Didžiausias
dėmesys įgyvendinant Europos metų veiklą bus skiriamas
didelei visos ES mastu vykdomai informacinei kampanijai, kuri gali būti
papildyta valstybių narių veiksmais. Tiek į ES, tiek į
nacionalinę veiklą galima įtraukti pilietinę visuomenę
ir kitas suinteresuotąsias šalis, kad visi svarbiausi dalyviai
jaustųsi įsipareigoję. Veikla bus įgyvendinama toliau
nurodytomis priemonėmis.
A.        TIESIOGINĖS ES INICIATYVOS
Finansavimą
iš esmės sudarys tiesioginis prekių ir paslaugų pirkimas pagal
galiojančias bendrąsias sutartis. Dalis finansavimo gali būti
skirtas lingvistinėms (vertimo raštu ir žodžiu, informacijos rengimo
įvairiomis kalbomis) paslaugoms finansuoti.
Informavimo ir populiarinimo kampanijos, įskaitant:
·     
vaizdo ir garso bei spausdintos medžiagos, kuria
siekiama 2 straipsnyje nurodytų tikslų, gamybą ir sklaidą;
·     
reikšmingus renginius ir forumus, kuriuose
dalijamasi gerąja patirtimi;
·     
priemones, kuriomis būtų skelbiami
rezultatai ir populiarinamos ES programos, sistemos bei iniciatyvos,
padedančios siekti Europos metų tikslų;
·     
Europos metų veiklai skirtos informacinės
svetainės sukūrimą portale „Europa“
(http://europa.eu/index_en.htm).
B.        BENDRAS ES INICIATYVŲ FINANSAVIMAS
Bendras iniciatyvų finansavimas nenumatytas.
C.        INICIATYVOS, KURIOMS NETEIKIAMA ES FINANSINĖ PARAMA
ES rems
viešųjų ar privačių organizacijų įgyvendinamas
iniciatyvas nefinansiškai, įskaitant rašytinį leidimą naudoti
Europos metų ženklą, kai tik jis bus sukurtas, ir kitą
susijusią medžiagą, jeigu šios organizacijos pateiks Komisijai pagrįstos
informacijos, kad atitinkamos iniciatyvos yra įgyvendinamos arba bus
įgyvendinamos 2013 m. ir kad jos gali labai prisidėti siekiant
Europos metų tikslų. 
_______________
[1]               Kokybinis
„Eurobarometro“ tyrimas „Europos pilietybė. Tarpvalstybinis judumas“,
2010 m. rugpjūčio mėn.
[2]               Europos
Sąjungos sutarties II antraštinė dalis, visų pirma 9, 10 ir
11 straipsniai.
[3]               Greitoji
„Eurobarometro“ apklausa Nr. 263 „Vidaus rinka: suvokimas, supratimas,
poveikis“, 2009 m. balandžio mėn.
[4]               Tarpvalstybinis
darbuotojų judumas ES 27, EEE ir ELPA šalyse. Mokslinė
ataskaita. Tyrimą užsakė Europos Komisija, 2009 m. sausio
mėn.
[5]               Kokybinis
„Eurobarometro“ tyrimas „Europos pilietybė. Tarpvalstybinis judumas“,
2010 m. rugpjūčio mėn.
[6]               Greitoji
„Eurobarometro“ apklausa Nr. 294 „ES pilietybė“, 2010 m. kovo
mėn. 
[7]               COM(2010) 603 galutinis, 2010 10 27.
[8]               OL
(2010/C 115/01), ES institucijų, įstaigų ir organų priimti
komunikatai. Europos Vadovų Taryba. Stokholmo programa – Atvira ir saugi
Europa piliečių labui ir saugumui.
[9]               COM(2010) 477 galutinis, 2010 9 15, ir COM(2010) 682 galutinis,
2010 11 23.
[10]             COM(2007) 773 galutinis, 2007 12 6.
[11]             Komisijos
komunikatas Europos Parlamentui, Tarybai, Ekonomikos ir socialinių
reikalų komitetui ir Regionų komitetui „Kuriamas Bendrosios rinkos
aktas. Siekiant labai konkurencingos socialinės rinkos ekonomikos. 50
pasiūlymų, kaip pagerinti bendrą darbą, verslą ir
prekybą“, COM(2010) 608 galutinis, 2010 10 27. 
[12]             SEC(2011)
xxx.
[13]             SEC(2011)
xxx.
[14]             OL C , ,
p. .
[15]             OL C , ,
p. .
[16]             COM(2009)
262 galutinis, 2009 6 10.
[17]             http://www.europarl.europa.eu/sides/getDoc.do?type=TA&language=EN&reference=P7-TA-2010-0483.
[18]             COM(2010) 603 galutinis.
[19]             2006 m. gruodžio 18 d.
Europos Parlamento ir Tarybos rekomendacija dėl bendrųjų
visą gyvenimą trunkančio mokymosi gebėjimų, OL L 394,
2006 12 30, p. 10.
[20]             2002 m.
birželio 25 d. Tarybos reglamentas (EB, Euratomas) Nr. 1605/2002 dėl
Europos Bendrijų bendrajam biudžetui taikomo finansinio reglamento, OL L
248, 2002 9 16, p. 1; Reglamentas, iš dalies pakeistas 2006 m.
gruodžio 13 d. Reglamentu (EB, Euratomas) Nr. 1995/2006, OL L 390,
2006 12 30, p. 1.
[21]             OL C 13, 2009 1 20, p. 3.
[22]             OL L 312, 1995 12 23, p. 1.
[23]             OL L 292, 1996 11 15, p. 2.
[24]             OL L 136, 1999 5 31, p. 1.
[25]             OL L 136,
1999 5 31, p. 1.
[26]             2002 m.
birželio 25 d. Tarybos reglamentas (EB, Euratomas) Nr. 1605/2002 dėl
Europos Bendrijų bendrajam biudžetui taikomo finansinio reglamento, OL L
248, 2002 9 16, p. 1; Reglamentas, iš dalies pakeistas 2006 m.
gruod˛io 13 d. Reglamentu (EB, Euratomas) Nr. 1995/2006, OL L 390,
2006 12 30, p. 1.